
Kirkkohallituksen esitys 10/2012 kirkolliskokoukselle

Asianro 2012(00676
KODIN SIUNAAMISEN VIITTOMAKIELINEN KÄÄNNÖS
Kirkkohallitus päätti täysistunnossaan 18.9.2012 lähettää Kodin siunaamisen viittomakielisen käännösehdotuksen kirkolliskokoukselle. Käännösehdotus perustuu kirkolliskokouksen keväällä 1998 päättämään työhön, jonka tarkoituksena on jumalanpalvelusten ydintekstien kääntäminen viittomakielelle.

Käännöstyön taustaa
Viittomakielisen kirkkokäsikirjan käännöstyöryhmä asetettiin syksyllä 1998. Ensimmäisen käännösprojektin tuloksena oli vuonna 2001 kirkolliskokouksessa hyväksytty ’Sana tulee näkyväksi’, Viittomakielisen kirkkokäsikirjan käännöksiä 1. Siihen sisältyvät seuraavien tekstien viittomakieliset käännökset: Isä meidän ‑rukous, Herran siunaus, Uskontunnustus, Käskyt, Kastekäsky, Ehtoollisen asetussanat sekä Isä meidän -rukouksen ekumeeninen muoto.
Viittomakielinen käännöstyöryhmä jatkoi työtään tavoitteena yhden evankeliumin ja muiden keskeisten Raamatun kohtien kääntäminen. Luukkaan evankeliumi viittomakielinen käännös hyväksyttiin kirkolliskokouksessa toukokuussa 2007.
Kirkkokäsikirjan käännöstyön seuraavana tavoitteena oli saada messu ja kirkolliset toimitukset viittomakielelle. Kirkolliskokous päätti istunnossaan 7.11.2008 hyväksyä messun ja kirkollisten toimitusten viittomakieliset käännökset.
Seuraavaksi viittomakielisessä käännöstyössä valmistui Evankeliumikirjan käännös, joka sisältää evankeliumin kullekin sunnuntaille ja juhlapäivälle. Tärkeimmille juhlapäiville on käännetty myös muita raamatuntekstejä. Kirkolliskokous hyväksyi Evankeliumikirjan viittomakielisen käännöksen 8.5.2009.
Vanhan testamentin ns. alkukertomusten käännöksen kirkolliskokous hyväksyi 7.5.2010.
Viikkomessun, hautaan siunaamisen ja kasteen käännökset suomenruotsalaiselle viittomakielelle sekä Johanneksen evankeliumin käännös suomalaiselle viittomakielelle hyväksyttiin kirkolliskokouksessa 11.11.2011.
Viittomakielisen käännöstyöryhmän puheenjohtajana on Annukka Hiekkanen, jäseninä viittomakielen asiantuntijat Pia Taalas, Päivi Mäntylä, Markus Aro, Juhana Salonen ja Janne Kankkonen, raamattukouluttaja Mika Aspinen sekä kuurojenpappi Elina Jokipaltio, sihteerinä Riitta Kuusi.

Varsinaisesta käännöstyöstä ovat vastanneet viittomakielen kääntäjät Tomas Uusi​mäki (vuodesta 2002-) ja Tarja Sandholm (vuodesta 2005-). Toisen kääntäjän saaminen on nopeuttanut ja parantanut työn laatua huomattavasti. Kääntäjät ovat voineet työskennellä parina ja keskustella ongelmakohdista toistensa kanssa. Kääntäjien tukena toimivan käännöstyöryhmän tehtävä ensimmäisenä palauteryhmänä onkin helpottunut.

Käännöstyön erityispiirteitä
Viittomakieli on visuaalinen kieli, joten usein käännöksessä täytyy ottaa huomioon visuaaliset elementit, joita kirjoitetuissa teksteissä ei näy.
Viittomakieltä tuotetaan käsien liikkeillä, kasvojen ilmeillä sekä suun ja vartalon liikkeillä. Viittoessa voi tuottaa ja nähdä yhtäaikaisia, kerrosteisia viestejä. Viittomakielen tuottamisen kanava mahdollistaa kolmiulotteisen tilan käyttämisen.

Palautteen merkitys
Koko viittomakielisen käännöstyön ajan on pyritty vuorovaikutukseen käännösten käyttäjien kanssa. Palautetta on koottu eri tavoin sekä seurakuntalaisilta että työntekijöiltä ja viittomakielialan asiantuntijoilta.
Viittomakielisen käännöstyön merkitys
Suomalainen viittomakieli yksi Suomessa käytettävistä vähemmistökielistä ja sen asema on vakiintunut vasta vähän aikaa sitten. Perustuslakiin viittomakielisten oikeudet kirjattiin vuonna 1997. Siitä lähtien kouluissa on alkanut kehittyä mahdollisuus opiskella omalla kielellä. Sitä ei vielä tänä päivänäkään ole toteutettu kaikissa kouluissa.
Viittomakielessä on edelleen melko vähän vakiintuneita käännöksiä. Kirkollisten tekstien kääntäminen viittomakielelle on ollut uraa uurtavaa työtä sekä kirkossa että viittomakielen kannalta. Tuloksena on ollut jumalanpalveluselämän peruskirjat suomalaisella ja osin suomenruotsalaisella viittomakielellä. Käännöstyötä voidaan pitää merkittävänä ja ainutkertaisena monessa mielessä. ’Sana tulee näkyväksi’, Viittomakielisen kirkkokäsikirjan käännöksiä 1 oli ensimmäinen Suomessa virallisesti hyväksytty viittomakielinen dokumentti. Luukkaan evankeliumin viittomakielinen käännös hyväksyttiin vuonna 2007. Messun ja kirkollisten toimitusten käännökset on julkaistu DVD:nä Viittomakielisen kirkkokäsikirjan käännöksiä 2 Messu ja kirkolliset toimitukset. Seuraavaksi viittomakielisessä käännöstyössä valmistui Evankeliumikirjan käännös, jonka kirkolliskokous hyväksyi 2009. Vanhan testamentin ns. alkukertomusten käännöksen kirkolliskokous hyväksyi 7.5.2010. Viikkomessun, hautaan siunaamisen ja kasteen käännökset suomenruotsalaiselle viittomakielelle sekä Johanneksen evankeliumin käännös suomalaiselle viittomakielelle hyväksyttiin kirkolliskokouksessa 11.11.2011.
Kodin siunaamisen viittomakielinen käännös täydentää hyvin edellä mainittuja käännöksiä. Tosin suurin osa Raamattua on vielä kääntämättä.
Kirkkohallitus esittää, että kirkolliskokous
hyväksyisi Kodin siunaamisen viittomakielisen käännöksen.

